РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/51-15

9. фебруар 2015. године

Б е о г р а д

ЗАПИСНИК

41. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 9. ФЕБРУАРА 2015. ГОДИНЕ

Седница је почела у 10,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Милош Тошанић, Драгољуб Зиндовић, Оливера Пешић, Никола Јоловић, Дејан Раденковић, Иван Јовановић, Момо Чолаковић и др Милорад Мијатовић.

Седници су присуствовали заменици чланова Одбора: Соња Влаховић, заменик Радмила Костића, Мирјана Марјановић, заменик Душице Николић, Мирко Чикириз заменик Жике Гојковића и Горан Ковачевић, заменик члана Одбора коме је престао мандат народног посланика.

У току разматрања друге до десете тачке дневног реда, Никола Јоловић, члан Одбора и Мирко Чикириз, заменик Жике Гојковића, напустили су салу у којој се одржавала седница.

Седници нису присуствовали чланови Одбора: Војислав Вујић, Ђорђе Стојшић и Золтан Пек, нити њихови заменици.

На позив председника Одбора, седници су присуствовали представници Републичке комисије за заштиту права у поступцима јавних набавки: Саша Варинац, председник Републичке комисије, Ристивоје Ђокић, заменик председника Републичке комисије и Филип Владисављевић, секретар Републичке комисије; и представници грађанских надзорника у поступцима јавних набавки: Раша Недељков и Ивана Савић (Центар за истраживање, транспарентност и одговорност - ЦРТА), Немања Ненадић и Данило Пејовић (Транспарентност Србија), Предраг Петровић (Београдски центар за безбедносну политику), Зоран Башић (Друштво против корупције из Зрењанина) и Драган Добрашиновић (Топлички центар за демократију и људска права), који је у току разматрања друге до десете тачке дневног реда удаљен са седнице.

На предлог председника, Одбор је једногласно утврдио следећи

Д н е в н и р е д:

- Усвајање записника 38, 39. и 40. седнице Одбора -

1. Разматрање Извештаја о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године (11 број 02-3084/14 од 30. септембра 2014. године);

2. Разматрање Извештаја о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање електричне вуче и остале службене потрошаче у систему „Железнице Србије“ а.д. за период 1. март 2014. до 1. јануара 2015. године у отвореном поступку (набавка број 4/2014), који је поднео Грађански надзорник ЦРТА – Центар за истраживање, транспарентност и одговорност (11 број 02-2064/14 од 20. јуна 2014. године);

3. Разматрање Извештаја о спроведеном поступку надгледања јавне набавке електричне енергије за покриће губитака у преносном систему за период јул – децембар 2014. године у квалификационом постуку, II фаза (набавка број 130 14 0), који је поднео Грађански надзорник ЦРТА – Центар за истраживање, транспарентност и одговорност (11 број 02-2473/14 од 24. јула 2014. године);

4. Разматрање Извештаја о спроведеном поступку надгледања јавне набавке горива и мазива наручиоца Управе за заједничке послове републичких органа – централизована набавка (ЈН број 119-22/14), који је поднео Грађански надзорник Данило Пејовић из организацијеТранспарентност Србија (11 број 02-2795/14 од 2. септембра 2014. године);

5. Разматрање Извештаја о спроведном поступку надгледања јавне набавке генератора за блок Б2 наручиоца ЈП „Електропривреда Србије“ привредно друштво „Термоелектране Никола Тесла“ Д.О.О. Обреновац (набавка број 119-01-23/14), који је поднео Грађански надзорник Транспарентност Србија (11 број 02-2794/14 од 2. септембра 2014. године);

6. Разматрање Извештаја о спроведеном поступку надгледања јавне набавке добара – уградни материјал и енергенти које реализује Републички фонд за здравствено осигурање (ЈН број 404-1-29/14-4 и ЈН број 404-1-32/14-4), који је поднео Грађански надзорник Београдски центар за безбедносну политику (11 број 02-2963/14 од 17. септембра 2014. године);

7. Разматрање Извештаја о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање елетричне вуче и остале службене потрошаче у систему „Железнице Србије“ а.д. за период од годину дана у преговарачком поступку, који је поднео Грађански надзорник ЦРТА – Центар за истраживање, транспарентност и одговорност (11 број 404-3121/14 од 2. октобра 2014. године);

8. Разматрање Извештаја о спроведеном поступку надгледања јавне набавке лекова Листа А и А1/РФЗО, по партијама, у отвореном поступку ЈН Л 2/14, наручиоца АПОТЕКА НОВИ САД, који је доставио Грађански надзорник Друштво против корупције из Зрењанина (11 број 404-3808/14 од 23. октобра 2014. године);

9. Разматрање Извештаја о спроведеном поступку јавне набавке – Испумпавање замуљене воде и муља на површинском копу ПД РБ „Колубара“ д.о.о. – „Тамнава – Западно поље“, наручиоца ЈП „Електропривреда Србије“ и Привредно друштво Рударски басен „Колубара“, који је поднео Грађански надзорник Данило Пејовић из организације Транспарентност Србија (11број 02-3964/14 од 5. новембра 2014. године);

10. Разматрање Извештаја о спроведеном поступку надгледања јавне набавке радова на реконструкцији капацитета за пријем, отпрему и управљање саобраћајем возова у железничкој станици Београд центар – Фаза I, наручиоца „Железнице Србије“, а.д. Београд, који је доставио Грађански надзорник Топлички центар за демократију и људска права из Прокупља (11 број 02-4031/14 од 12. новембра 2014. године).

\*\*\*

Пре преласка на рад по утврђеном дневном реду, Одбор је једногласно, без примедаба, усвојио записнике 38, 39. и 40. седнице Одбора.

Одбор је једногласно прихватио предлог председника Одбора да се обави заједничко разматрање друге до десете тачке дневног реда, имајући у виду да се ради о извештајима које су грађански надзорници поднели Одбору у складу са чланом 28. став 9. Закона о јавним набавкама, као и да се Одбор једним гласањем изјасни о тим извештајима.

\*\*\*

**Прва тачка дневног реда:** Разматрање Извештаја о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године (11 број 02-3084/14 од 30. септембра 2014. године)

Саша Варинац, председник Републичке комисије за заштиту права у поступцима јавних набавки представио је члановима и заменицима чланова Одбора Извештај о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године.

Од почетка примене Закона о јавним набавкама (1. април 2013. године) присутан је тренд увећања броја примљених предмета за 37 посто, док је број решених предмета формираних по захтевима за заштиту права преко 42 посто. Наведено се објашњава као резултат повећаног поверења у рад Републичке комисије и јачања професионалног интегритета, транспарентност у раду (правовремено и континуирано објављивање одлука Републичке комисије на интернет страници и Порталу јавних набавки) и усвајање значајног броја начелних правних ставова који доприносе превенцији грешака, сузбијању нерегуларности у јавним набавкама, јачању правне сигурности и уопште, едукацији учесника у поступцима јавних набавки. У погледу основаности поднетих захтева за заштиту права, присутан је пораст броја поништених поступака јавних набавки – од 64% захтева које је Републичка комисија усвојила, 1/3 поступака јавних набавки је поништено у целости, док је 2/3 поступака делимично поништено. У извештајном периоду Републичка комисија је донела 1282 одлуке од којих је: 958 поводом захтева за заштиту права, 80 поводом жалби на закључке наручилаца, 85 поводом захтева за накнаду трошкова поступка заштите права, 11 поводом поступања по одлуци Управног суда, 52 поводом предлога за наставак активности, 4 поводом предлога за понављање поступка, 12 поводом захтева за покретање прекршајног поступка, 2 поводом жалбе на закључак Републичке комисије – прекршај, 1 поводом захтева за накнаду трошкова припреме понуде, 1 поводом захтева за преиспитивање одлуке Управног суда и 76 поводом тужби. Разлози за непоступање Републичке комисије по свим примљеним предметима леже у константно високом приливу нових предмета уз тенденцију њиховог сталног раста и обимности и сложености појединих предмета, што захтева дужи временски период за утврђивање релевантног чињеничног стања и доношење правилне и законите одлуке Републичке комисије.

У извештајном периоду Републичка комисија је посебно пратила поступање наручилаца приликом спровођења јавних набавки које је представљало повреду одредби Закона о јавним набавкама и с тим у вези, констатовала постојање одређених неправилности (коришћење елемената критеријума који нису непосредно у вези са извршењем уговора, нејасна и непрецизна конкурсна документација, дефинисање техничких спецификација на начин који је дискриминаторског карактера и своди конкуренцију на ограничени круг потенцијалних понуђача, одређивање додатних услова који нису прилагођени предмету јавне набавке, неоправдано спровођење преговарачког поступка и сл.) које су биле разлог за доношење више начелних правних ставова који су обавезујући за све.

Највећи број неправилности уочен је у области осигурања и у поступцима јавних набавки лекова које су као наручиоци спроводиле апотекарске установе, где је уочена пракса коришћења института „cassa sconto“ и „натурални рабат“, као елемената критеријума на основу којих се врши вредновање и рангирање понуда. Како би се учесталост примене праксе ових института свела на најмању могућу меру, Републичка комисија је, уз помоћ грађанског надзорника, усвојила начелни правни став према коме институт „cassa sconto“ не може у конкурсној документацији бити предвиђен као елемент критеријума економски најповољније понуде јер исти по својој природи представља попуст на понуђену цену који није дозвољен одредбом члана 3. став 1. тачка 34. Закона о јавним набавкама.

У извештајном периоду Републичка комисија је констатовала и наставак праксе наручилаца да одбијају понуде, односно да их искључују из поступка јавне набавке због недостатака у садржини који су крајње формалне природе и често последица очигледне омашке, или су без икаквог утицаја на стварну садржину понуде, што јасно указује на неразумевање одредбе члана 106. Закона о јавним набавкама од стране наручилаца. Због наведеног, Републичка комисија је усвојила начелни правни став према којем наручилац не може да одбије понуду ако њени поједини саставни делови не садрже неки од података које је понуђач био дужан да наведе у складу са захтевима наручиоца из конкрусне документације, ако је тражени податак понуђач навео у неком другом делу понуде на основу чије садржине наручилац може да утврди стварну садржину понуде у смислу члана 106. Закона о јавним набавкама.

У наставку излагања председник Републичке комисије Саша Варинац упознао је чланове и заменике чланова Одбора са проблемима у раду Републичке комисије: постојање спорних правних питања и проблема у примени новог Закона о прекршајима у првостепеним прекршајним поступцима који се воде пред Републичком комисијом; тешкоће да се пронађу модалитети за примену појединих одредби (мера обезбеђења присуства окривљеног, изрицање мера у току поступка и сл.) због постојања одређених несагласности између тог закона и Закона о јавним набавкама, и друге очигледне несагласности које отежавају поступање Републичке комисије као првостепеног прекршајног органа (у прекршајима у првом степену суди судија појединац, док Републичка комисија по Закону о јавним набавкама одлучује у већима, судови доносе наредбе, решења и пресуда док Комисија доноси закључке и решења и сл.).

Такође, указао је и на проблеме који постоје у пракси Управног суда а тичу се појединих правних питања која су од значаја за систем јавних набавки и сам рад Републичке комисије. Наиме, приликом одлучивања, Републичка комисија поступа на основу одредби садржаних у Закону о јавним набавкама, а на питања која нису уређена тим законом, сходно се примењују одредбе Закона о управним споровима. Са друге стране, приликом разматрања процесних питања која су карактеристична за поступке заштите права, Управни суд те поступке посматра као да је у питању редован, уобичајен управни поступак на који се у свему примењују одредбе Закона о општем управном поступку, при чему одређене процесне ситуације које произилазе из примене Закона о јавним набавкама тумачи без узимања у обзир значења процесних решења установљених Законом о јавним набавкама, која су у одређеним ситуацијама потпуно различита у односу на правила Закона о општем управном поступку или их уопште не познаје.

Поред наведеног, за ситуације када је поступак јавне набавке покренут пре почетка примене важећег Закона о јавним набавкама али је поступак заштите права поводом истог започет након његовог ступања на снагу, Управни суд је у низу донетих одлука изнео став да је уместо одредби Закона о јавним набавкама по којима је покренут поступак јавне набавке поводом које се води поступак заштите права, Републичка комисија дужна да поступак заштите води на основу одредби новог Закона о јавним набавкама. Посебан проблем представља и обавеза подносиоца захтева за заштиту права који мора да плати таксу приликом подношења захтева за заштиту јер у читавом низу својих одлука, Управни суд заузима ставове који су супротни одредбама Закона о јавним набавкама и процесном значају те таксе, и који дерогирају процесна овлашћења која су одредбама тог закона поверена Републичкој комисији.

У дискусији по овој тачки дневног реда учествовали су: Иван Јовановић, др Милорад Мијатовић, Дејан Раденковић, Момо Чолаковић, Верољуб Арсић и Саша Варинац.

Током дискусије чланови Одбора су похвалили активности Републичке комисије у извештајном периоду и подржали њене напоре у спровођењу Закона о јавним набавкама, уз напомену да ће пажљиво пратити њен рад и у наредном периоду. У наставку дискусије, чланови Одбора су затражили од председника Републичке комисије одређене информације о конкретним активностима у поступцима јавних набавки, као и друге информације из надлежности Републичке комисије. Пошто је председник Републичке комисије одговорио на постављена питања, председник Одбора је закључио расправу.

На предлог председника, Одбор је једногласно прихватио Извештај о раду Републичке комисије за заштиту права у поступцима јавних набавки у периоду од 1. јануара до 30. јуна 2014. године.

\*\*\*

**Друга - десета тачка дневног реда**: Разматрање Извештаја о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање електричне вуче и остале службене потрошаче у систему „Железнице Србије“ а.д. за период 1. март 2014. до 1. јануара 2015. године у отвореном поступку (набавка број 4/2014), који је поднео Грађански надзорник ЦРТА – Центар за истраживање, транспарентност и одговорност; Разматрање Извештаја о спроведеном поступку надгледања јавне набавке електричне енергије за покриће губитака у преносном систему за период јул – децембар 2014. године у квалификационом постуку, II фаза (набавка број 130 14 0), који је поднео Грађански надзорник ЦРТА – Центар за истраживање, транспарентност и одговорност; Разматрање Извештаја о спроведеном поступку надгледања јавне набавке горива и мазива наручиоца Управе за заједничке послове републичких органа – централизована набавка (ЈН број 119-22/14), који је поднео Грађански надзорник Данило Пејовић из организације Транспарентност Србија; Разматрање Извештаја о спроведном поступку надгледања јавне набавке генератора за блок Б2 наручиоца ЈП „Електропривреда Србије“ привредно друштво „Термоелектране Никола Тесла“ Д.О.О. Обреновац (набавка број 119-01-23/14), који је поднео Грађански надзорник Транспарентност Србија; Разматрање Извештаја о спроведеном поступку надгледања јавне набавке добара – уградни материјал и енергенти које реализује Републички фонд за здравствено осигурање (ЈН број 404-1-29/14-4 и ЈН број 404-1-32/14-4), који је поднео Грађански надзорник Београдски центар за безбедносну политику; Разматрање Извештаја о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање елетричне вуче и остале службене потрошаче у систему „Железнице Србије“ а.д. за период од годину дана у преговарачком поступку, који је поднео Грађански надзорник ЦРТА – Центар за истраживање, транспарентност и одговорност; Разматрање Извештаја о спроведеном поступку надгледања јавне набавке лекова Листа А и А1/РФЗО, по партијама, у отвореном поступку ЈН Л 2/14, наручиоца АПОТЕКА НОВИ САД, који је доставио Грађански надзорник Друштво против корупције из Зрењанина; Разматрање Извештаја о спроведеном поступку јавне набавке – Испумпавање замуљене воде и муља на површинском копу ПД РБ „Колубара“ д.о.о. – „Тамнава – Западно поље“, наручиоца ЈП „Електропривреда Србије“ и Привредно друштво Рударски басен „Колубара“, који је поднео Грађански надзорник Данило Пејовић из организације Транспарентност Србија; Разматрање Извештаја о спроведеном поступку надгледања јавне набавке радова на реконструкцији капацитета за пријем, отпрему и управљање саобраћајем возова у железничкој станици Београд центар – Фаза I, наручиоца „Железнице Србије“, а.д. Београд, који је доставио Грађански надзорник Топлички центар за демократију и људска права из Прокупља.

Представници грађанских надзорника у поступцима јавних набавки представили су извештаје о надзору који су вршили у девет поступака јавних набавки чија је процењена вредност била већа од милијарду динара.

У дискусији по овој тачки дневног реда учествовали су: Иван Јовановић, Дејан Раденковић, Горан Ковачевић, Момо Чолаковић, Верољуб Арсић, Саша Варинац, Раша Недељков, Немања Ненадић, Данило Пејовић и Драган Добрашиновић.

Током дискусије грађански надзорници су као генералну примедбу истакли недостатак разумевања института грађанског надзорника код наручилаца, као једног од начина контроле трошења јавних средстава, као и општи недостатак подршке за њихов рад. Најчешћи проблем на који су до сада наилазили био је непоштовање захтева за доставом документације, односно неблаговремено достављање документације од стране наручилаца и непостојање санкције за то. Такође, нејасно је и зашто грађански надзорник нема право на награду за свој рад због чега се отвара питање чиме ће бити мотивисан да савесно и одговорно обавља свој посао. Они су позвали чланове Одбора да у складу са својим овлашћењима промовишу улогу грађанског надзорника као једног од инструмената којим Народна скупштина може да врши контролу трошења јавних средстава. Указали су на потребу да се приликом будућих измена Закона о јавним набавкама, узму у обзир и искуства из јавне набавке за испумпавање воде и муља са копа Тамнава – Западно поље као и из примене Закона о отклањању последица поплава, како би се обезбедила већа флексибилност код планирања и спровођења набавки и све норме које су од значаја за отклањање последица елементарних непогода унеле у системски Закон о јавним набавкама.

Поводом разматрања Извештаја грађанског надзорника Данила Пејовића из организације Транспарентност Србија о спроведеном поступку јавне набавке – Испумпавање замуљене воде и муља на површинском копу ПД РБ „Колубара“ д.о.о. – „Тамнава – Западно поље“, наручиоца ЈП „Електропривреда Србије“ и Привредног друштва Рударски басен „Колубара“, Немања Ненадић позвао је Одбор да у складу са својим овлашћењима затражи од ЕПС-а, Колубаре и Управе за јавне набавке додатне информације у вези са радњама које су претходиле расписивању јавне набавке - испумпавање замуљене воде и муља на површинском копу ПД РБ „Колубара“ д.о.о. - „Тамнава - Западно поље“, као и информације у вези са извршењем уговора, а нарочито анализе у погледу времена и начина расписивања јавне набавке, информације о изворима финансирања и плану јавне набавке с обзиром на изјаве о улози кредита Светске банке које су опречне информацијама из документације о спроведеној јавној набавци, као и информације о тренутном статусу извршења уговора. Он је предложио да се прецизирају односи између грађанских надзорника и Одбора у смислу одређивања ситуација у којима грађански надзорник може да се обрати Одбору и пре подношења извештаја по окончању поступка надзора. Договорено је да ће Одбор детаљније размотрити предметну јавну набавку пошто Државна ревизорска институција достави извештај о ревизији наручиоца. Такође, председник Одбора позвао је грађанске надзорнике да о свакој евентуалној неправилности коју уоче у било којој фази поступка јавне набавке, без одлагања обавесте Одбор.

Поводом разматрања Извештаја грађанског надзорника Топлички центар за демократију и људска права из Прокупља о спроведеном поступку надгледања јавне набавке радова на реконструкцији капацитета за пријем, отпрему и управљање саобраћајем возова у железничкој станици Београд центар – Фаза I, наручиоца „Железнице Србије“, а.д. Београд, договорено је да Одбор затражи од Републичке комисије за заштиту права у поступцима јавних набавки комплетну документацију којом располаже у том предмету како би Одбор утврдио да ли је у свему поштована законска процедура.

\*\*\*

Одбор је, затим, прешао на одлучивање по другој до десете тачке дневног реда.

2. На предлог председника, Одбор је једногласно одлучио да прихвати Извештај о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање електричне вуче и остале службене потрошаче у систему „Железнице Србије“ а.д. за период 1. март 2014. до 1. јануара 2015. године у отвореном поступку (набавка број 4/2014), који је поднео Грађански надзорник ЦРТА – Центар за истраживање, транспарентност и одговорност;

3. На предлог председника, Одбор је једногласно одлучио да прихвати Извештај о спроведеном поступку надгледања јавне набавке електричне енергије за покриће губитака у преносном систему за период јул – децембар 2014. године у квалификационом постуку, II фаза (набавка број 130 14 0), који је поднео Грађански надзорник ЦРТА – Центар за истраживање, транспарентност и одговорност;

4. На предлог председника, Одбор је једногласно одлучио да прихвати Извештај о спроведеном поступку надгледања јавне набавке горива и мазива наручиоца Управе за заједничке послове републичких органа – централизована набавка (ЈН број 119-22/14), који је поднео Грађански надзорник Данило Пејовић из организације Транспарентност Србија;

5. На предлог председника, Одбор је једногласно одлучио да прихвати Извештај о спроведном поступку надгледања јавне набавке генератора за блок Б2 наручиоца ЈП „Електропривреда Србије“ привредно друштво „Термоелектране Никола Тесла“ Д.О.О. Обреновац (набавка број 119-01-23/14), који је поднео Грађански надзорник Транспарентност Србија;

6. На предлог председника, Одбор је једногласно одлучио да прихвати Извештај о спроведеном поступку надгледања јавне набавке добара – уградни материјал и енергенти које реализује Републички фонд за здравствено осигурање (ЈН број 404-1-29/14-4 и ЈН број 404-1-32/14-4), који је поднео Грађански надзорник Београдски центар за безбедносну политику;

7. На предлог председника, Одбор је једногласно одлучио да прихвати Извештај о спроведеном поступку јавне набавке електричне енергије – набавка за избор снабдевача са потпуним снабдевањем и уговарање испоруке електричне енергије за напајање елетричне вуче и остале службене потрошаче у систему „Железнице Србије“ а.д. за период од годину дана у преговарачком поступку, који је поднео Грађански надзорник ЦРТА – Центар за истраживање, транспарентност и одговорност;

8. На предлог председника, Одбор је једногласно одлучио да прихвати Извештај о спроведеном поступку надгледања јавне набавке лекова Листа А и А1/РФЗО, по партијама, у отвореном поступку ЈН Л 2/14, наручиоца АПОТЕКА НОВИ САД, који је доставио Грађански надзорник Друштво против корупције из Зрењанина;

9. На предлог председника, Одбор је једногласно одлучио да прихвати Извештај о спроведеном поступку јавне набавке – Испумпавање замуљене воде и муља на површинском копу ПД РБ „Колубара“ д.о.о. – „Тамнава – Западно поље“, наручиоца ЈП „Електропривреда Србије“ и Привредно друштво Рударски басен „Колубара“, који је поднео Грађански надзорник Данило Пејовић из организације Транспарентност Србија;

10. На предлог председника, Одбор је једногласно одлучио да прихвати Извештај о спроведеном поступку надгледања јавне набавке радова на реконструкцији капацитета за пријем, отпрему и управљање саобраћајем возова у железничкој станици Београд центар – Фаза I, наручиоца „Железнице Србије“, а.д. Београд, који је доставио Грађански надзорник Топлички центар за демократију и људска права из Прокупља, до дела „Закључна разматрања“.

\*\*\*

Седница је завршена у 13,40 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић, с.р.